離巢蘇韻姿最後一個劇集宣傳 談不續約原因:我唔食辣
2024年04月12日 10:07
東網電視
更多新聞短片
日前宣布離巢無綫的藝人蘇韻姿,昨晚(11日)出席新劇《黑色月光》煞科晚宴。她受訪時表示《黑》算是她的告別作,另尚有一些已完成作品包括劇集《非份之罪》及綜藝節目仍未播出,屆時會否出席宣傳則視乎無綫安排。回復自由身的她坦言仍在適應中,暫未有打算簽經理人公司,表示想向音樂劇及舞台劇方面發展:「傾緊一個合作,因為之前做咗音樂劇,感覺好享受,嚟緊傾除咗台前嘅工作,都有啲幕後嘅工作例如助理導演之類,始終我大學都係主修戲劇,都想向呢個方向再試試。」她指現時由自己處理接洽工作事宜,已預計會有很多不同情況要處理,問到其他電視台可有向她招手?她説:「暫時未有,我自己持開放態度。」
談到離巢原因,她表示於無綫效力8年,想到外面試試自己的可能性,與公司亦有洽談過,指對方也理解她的想法,問到是否續約條件「太辣」而不續約?她不置可否,笑謂:「我唔食辣!」表示不會透露合約內容,又否認與被指因工作態度問題而被「雪藏」一事有關。她透露正相約《愛·回家之開心速遞》中的同事食飯:「嚟緊我生日,你知我哋熊家傳統,每一個人生日都會約出嚟食飯。」她表示暫仍會留港發展,身處多倫多的家人亦很支持她的決定。
同場的無綫與邵氏電影高層樂易玲與導演鍾澍佳一起接受訪問,她表示對《黑色月光》十分有信心,相信能像《新聞女王》一樣創佳績:「拍得好好、好開心,係得佳導(鍾澍佳)先可以拍到咁嘅情節又過到審批,拭目以待。」身旁鍾澍佳則表示劇集盡可能爭取在台慶前後檔期播出。談到近日相計出現藝人離巢一事,樂易玲表示藝人離開是正常事:「咁多年嚟一直都係咁,會有藝人離開,我哋又會簽番新嘅藝人,又或者喺選美、比賽同訓練班都有好多新血入嚟,一定係咁㗎,舊嘅唔去新嘅點上呢?阿怡(楊茜堯)以前都係TVB訓練班出嚟,佢都離開咗公司一段日子,我哋有好嘅戲佢就返嚟幫手,有好多藝人都有咁嘅想法,出去行一個圈,學吓唔同嘅嘢,將來我哋需要佢哋佢哋會返嚟幫手。」提到有指全因無綫續約條件「辣」才令藝人卻步,她表示合約均是根據藝人度身訂造,當中包括跟曾合作過的監製和總監等對藝人評分後,再經一致決定才制定出來。
提到網劇《反黑2》因資金問題而煞停,樂易玲表示邵氏向來也於各類電影及劇集方面作投資:「投資《反黑2》因為佢劇本真係唔錯,對方都有一直同我哋匯報,話資金匯返嚟係有啲困難,聽講話呢2個星期會到。」問到邵氏會否出手幫對方脱困?她表示作為投資方會履行自己本分,希望對方能盡快開工,因擔心若延遲太久,演員未必能配合檔期拍攝。
另提到早前組合LOONG 9官宣加入成新成員,令外界憂慮3位香港成員被冷落,她表示自5位香港成員參加《亞洲超星團》後,由訓練至比賽公司一直也有留意着:「其實由訓練裏面我哋已經見到佢哋有好大進步,呢個公司最想嘅目標已經達到咗!入到LOONG 9我哋當然好戥佢哋開心。」她表示3子始終在香港有工作,未必能隨時抽身應付集訓,舉例如舞台劇也時有出現A、B隊以方便採排及演出。